**Cofnodion o gyfarfod o Gyngor Cymuned Llanrug a Chwm y Glo, a gynhaliwyd Nos Fawrth 21ain i Chwefror 2017 am 7:00yh yn Ysgol Gynradd Cwm y Glo.**

**Presennol:** Y Cynghorwyr Goronwy Hughes (Cadeirydd), Avril Jones (Is-gadeirydd),

Richard Robinson, Cemlyn Jones, Phillip Roberts, Meryl Green, Rhys Parry.

**Ymddiheuriadau:** Y Cynghorwyr Delyth Tomos, Meirwen Lloyd, Nan Humphreys, Alan Pritchard, Hefin Jones, Aelodau Ieuenctid Miriam Lennon Jones a Beca Llwyd.

**Clerc**: Meirion Jones

**Hefyd yn bresennol**:

Swyddog Cymunedol yr Heddlu, Janice Williams (eitem 5)

Aelod dros Llanrug ar Gyngor Gwynedd, Y Cynghorydd Charles Jones (eitem 11)

**1**. Estynnwyd croeso gan y Cadeirydd i bawb i’r cyfarfod yn enwedig i Janice Williams.

**2.** Derbyniwyd yr ymddiheuriadau fel y nodwyd uchod.

**3. Cadarnhawyd cofnodion o gyfarfod mis Ionawr ac fe’i harwyddwyd gan y Cadeirydd.**

**4. Materion yn codi o’r cofnodion**

Dim

**5. Cyflwyniad gan Swyddog Cymunedol Janice Williams.**

Cychwynnodd y swyddog drwy amlinellu ei rôl ac egluro'r ardal mae’n gyfrifol amdano. Eglurodd fod yr ardal yma, yn ymestyn o Nant Peris, Llanberis, lawr i Gwm y Glo, Llanrug, Dinorwig, Llanddeiniolen a Bethel.

Ar y cyfan roedd yr ardal yn eithaf distaw, gyda digwyddiadau yn amrywio o fan droseddau ac ymddygiad gwrth cymdeithasol. Eglurodd fod perthynas dda gyda hi ac ieuenctid yr ardal a bydd yn mynychu clybiau ieuenctid yn gyson.

Pwysleisiodd fod croeso i’r aelodau gysylltu â hi yn uniongyrchol ar unrhyw fater, ond fod yn rhaid i aelodau ddefnyddio 101 neu 999 mewn adegau pan fod angen adrodd am drosedd. Mae hyn am resymau y gall fod i ffwrdd o'i gwaith a methu ymateb nes daw yn ol i’r gwaith.

Diolchodd am y cyfle i ddod i’r cyfarfod a dywedodd ei bod yn hapus i ddod eto.

Yn dilyn hyn, cafodd yr aelodau gyfle i holi’r Swyddog Cymunedol am nifer o faterion.

**6. Materion Cynllunio**

**a) Rhif Cyfeirnod Cais Cynllunio:** C17/0061/23/TC

**Lleoliad y Safle:** Sŵn Yr Afon, Llanrug, LL554AF

**Math o Gais:** Tystysgrif Defnydd

**Bwriad:** Cais tystysgrif defnydd cyfreithlon i ddefnyddio siale fel uned byw barhaol

**Rhif Cyfeirnod Cais Cynllunio:** C17/0075/23/LL

**Lleoliad y Safle:** Pen Y Lan, Llanrug, LL554AF

**Math o Gais:** Llaw

**Bwriad:** Codi estyniad un llawr ochr

**Penderfynwyd: Dim gwrthwynebiad**

**7. Tendr am waith torri gwair y Fynwent, meysydd chwarae a’r llwybrau cyhoeddus a bod angen sefydlu pwyllgor i edrych ar y tendrau.**

**Penderfynwyd:** Sefydlu pwyllgor i ystyried y ceisiadau am dendr yn syth ar ol y dyddiad cau, sef y 9fed o Fawrth. Yr aelodau ar y Pwyllgor yw'r Cynghorwyr Goronwy Hughes, Cemlyn Jones, Richard Robinson, Hefin Jones, Phil Roberts, Rhys Parry a’r Clerc.

**8. Clirio Afon Ogwen (Cynghorydd Goronwy Hughes)**

Angen caniatáu gwariant i lanhau’r uchod.

Adroddodd y Cynghorydd fod cryn olwg mewn rhai mannu o’r afon a'i fod angen ei glirio. Adroddwyd fod cyllideb mewn lle i wneud y gwaith ac na ddylai gostio llawer i’w wneud.

**Penderfynwyd:** Symud ymlaen a’r gwaith o glirio Afon Ogwen gan ofyn i Gareth Jones pe bai yn ymgymryd â’r gwaith.

**9. Y Fynwent**

Dim yr adrodd am y fynwent, dim ond fod rhai o’r aelodau yn cael sylwadau positif dros ben am ei gyflwr.

**10. Llwybrau Cyhoeddus**

Adroddwyd fod y llwybrau cyhoeddus o gwmpas Cwm y Glo yn edrych yn eithaf twt.

**11. Arolygon Etholiadau Gwynedd.**

Argymell i Gyngor Gwynedd yr opsiwn a ffafrir gan Gyngor Cymuned Llanrug.

Am yr eitem yma, daeth y Cynghorydd Sir dros Lanrug, Y Cynghorydd Charles Jones i fynd drwy’r cynllun ac i esbonio’r opsiynau. Eglurodd fod y Comisiwn Ffiniau yn cynnal adolygiad ar ffiniau a bod dewis gan y Cyngor Cymuned i gefnogi un o’r trefniadau isod;

a) Cadw ar y drefn bresennol, gydag un Cynghorydd Sir dros Lanrug ac un arall dros Gwm y Glo; neu

b) Ddau Gynghorydd dros Lanrug a Chwm y Glo ond byddai’r ddau gynghorydd gyda chyfrifoldeb dros Lanrug a Chwm y Glo.

Eglurodd y Cynghorydd Charles Jones fanteision ac anfanteision y ddwy drefn a gofynnir i’r Cyngor Cymuned benderfynu pa drefn a ffafriant. Aeth ymlaen i esbonio bydd Cyngor Gwynedd yn cysylltu yn y dyfodol agos i chwilio am farn y Cyngor.

**Penderfynwyd:**

**a) Derbyn y wybodaeth gan y Cynghorydd Charles Jones a diolch iddo am ddod i egluro cefndir yr arolygon etholiadau.**

**b) Byddai Cyngor Cymuned Llanrug yn ffafrio’r drefn bresenol, sef un aelod dros Llanrug ac un aelod dros Gwm y Glo.**

**c) Y Clerc i ymateb i lythyr Cyngor Gwynedd i’r perwyl yma.**

Daeth y cyfarfod i ben am 21:00

 Arwyddwyd:

 Cadeirydd: Dyddiad: 21 o Fawrth 2017